ཁོང་གིས་མུ་མཐུད་གཞས་གལ་ཆེན་པོ་ཡིན་སྐོར་གསུང་དོན།གཞས་ཟེར་བ་དེ་ཕྱོགས་གཅིག་ནས་ཨ་མཆོག་གིས་ཉན་ནས་དགའ་བོ་སྤྲོ་པོ་བྱེད་རྒྱུ་གཅིག་པུ་རེད།ཕྱོགས་གཞན་ཞིག་ནས་གཏིང་ཟབ་པོར་བསམ་བློ་བཏང་ན།གོ་རྒྱུ་ཆེན་པོ་ཡོད་པ་རེད།དེང་སྐབས་བོད་ནང་དུ་ལྷག་པར་དུ་གཞས་སྤུས་དག།ཚིག་དེ་ཚོར་བལྟས་དུས་ཧ་ཅང་བློ་ཁོག་ཆེན་པོ་དང་།ཆབ་སྲིད་ཀྱི་གོ་རྟོགས་ཡོད་པ།བོད་སྤྱི་པའི་རྩ་དོན་ལ་དོ་སྣང་ཆེན་པོ་རེད་འདུགརྒྱ་ནག་གི་མནར་གཅོད་འོག་བསྡད་དེ་སོ་སོའི་མི་རིགས་དང་ལ་རྒྱ།ཆོས་དང་རིག་གཞུང་གི་ཐོག་སེམས་ཤུགས་ཆེན་པོ་བྱེད་ཀྱི་ཡོད་པ་རེད།དེ་བཞིན་དེ་རིང་འདིར་གཞས་གཏོང་མཁན་ཚོ་ཡང་ངས་མང་པོ་ཞིག་ཤེས་ཀྱི་ཡོད།འཁྲབ་ཆས་ཤིག་གྱོན་ན་ཡང་བོད་མིའི་ཐུན་མོང་མ་ཡིན་པའི་རྣམ་པ་སྟོན་ཨེ་ཐུབ་ལྟ་མཁན་དེ་འདྲ་རེད།དེ་ཚོར་ང་ཚོས་སེམས་ཤུགས་སྤར་ནས་མུ་མཐུད་གནང་རོགས་གྱིས་ཟེར་རྒྱུ་ཡིན།ད་ལྟ་བཀྲས་ཆུང་ལགས་ཀྱིས་བཙན་བྱོལ་བོད་མིའི་ནང་གཞས་དེ་ཚོ་སྒོ་རྒྱག་གི་ཡོད་པ་ལྟ་བུ་བྱེད་ཀྱི་འདུག་གསུངས་སོང་།ང་ཚོས་སྒོ་རྒྱག་གི་མེད།སྒོ་ཕྱེ་ཡོད།དགའ་བསུ་བྱེད་རྒྱུ་ཡིན།མུ་མཐུད་གང་མང་གནང་རོགས་གྱིས།དུས་རབས་ཉེར་གཅིག་ནང་འགྲོ་ཡི་ཡོད་པས།ང་ཚོས་ལས་འགུལ་མང་པོ་སྤེལ་དགོས་པ་རེད།གོམ་པ་བརྒྱབ།བསམ་བློ་གཏོང་དགོས་པ་རེད་མ་གཏོགས།སྔོན་མ་བཞིན་བསམ་བློ་གུ་དོག་པོ་བཏང་ན་འགྲིག་གི་མ་རེད།མ་འོངས་པར་ཡིན་ནའང་བོད་སྤྱིའི་རྩ་དོན་དང་།བདེ་སྡུག་ཐོག་བསམ་བློ་གཏོང་དགོས་པ་རེད།ཁོང་ཚོས་གང་སར་འཁྲབ་སྟོན་བྱེད་དུ་སོང་ནས།་འཛམ་གླིང་བོད་མིའི་བརྡ་ལན་ཞིག་ཁྱེར་ནས་འགྲོ་ཡི་ཡོད་པ་རེད།རྒྱབ་སྐྱོར་བྱེད་རྒྱུ་ཡིན་ཞེས་གསུངས་སོང་།